Flemming Møller Mortensen (S), 2025-05-28:
Jeg vil også gerne takke udenrigsministeren.
Jeg synes, det var en klar tilkendegivelse, i forhold til hvad der er regeringens holdning, og hvad der har været regeringens katalog indtil videre i forhold til at presse på for rigtige løsninger, både kortsigtede og langsigtede.
Situationen i Gaza bliver desværre mere og mere fortvivlende, for hver eneste dag der går.
Gazas befolkning, som jo er på mere end 2 millioner, mangler desperat adgang til mad, vand og medicin, og de lever nu med overhængende risiko for hungersnød.
Vidnesbyrdene når os dagligt, om end det er meget, meget vanskeligt for medier og journalister at få fri adgang til Gaza, og ifølge FN er den humanitære situation i Gaza formentlig på det værste punkt siden konfliktens start i oktober 2023.
Men alene siden den 18. marts, hvor Israel genoptog de militære operationer, er der mere end 2.300, der er blevet dræbt, og næsten 6.000, der er blevet såret.
Samlet set er tabstallet siden marts 2023 oppe på 52.000.
I forhold til den humanitære situation ved jeg næsten ikke rigtig, hvordan vi skal betegne den, efter at vi bare har fulgt med og fulgt med, og det bare er blevet værre og værre.
Men i hvert fald er den hjerteskærende.
Og så har den også det groteske over sig, at den skal ses i lyset af de tusindvis af lastbiler, der holder i venteposition uden for hegnet til Gaza på at få lov til at levere nødhjælp til befolkningen.
UNWRA, FN’s robuste organisation, har fået pacificeret sit mandat.
Fra socialdemokratisk side har vi flere gange udtrykt, at netop dén organisation antager vi er den stærkeste humanitære organisation med det bedste lokale kendskab til lige nøjagtig at kunne få nødhjælpen frem.
Men de bliver forhindret.
Lige nøjagtigt dét, at Israel forhindrer fri og uændret adgang til nødhjælp, er med til at gøre situationen fuldstændig urimelig og uretfærdig.
Tak til regeringen for, at I så vedholdende arbejder for løsninger her og nu, men også i forhold til de langsigtede mål for Palæstina og Israel.
Det, der også er sagt fra udenrigsministeren her, er, at vi jo håber på, at de to folk kan få lov til at leve i fredelig sameksistens med en tostatsløsning, og det er vores mål.
Fra socialdemokratisk side er der væsentligheder.
Der skal være fri og uhindret adgang for nødhjælp, hvor UNWRA's mandat er i spil.
Våbenhvileaftalen skal til fulde efterleves, der skal ske frigivelse af alle gidsler, som er i Hamas’ fangeskab, der skal være forbedrede nødhjælpsforhold uden restriktioner, man skal fremme tostatsløsningen bredest muligt, og vi skal have øje for det palæstinensiske selvstyre, i forhold til at de skal have hjælp til at få styrket, robustgjort og reformeret deres styre, så de kan bære tostatsmodellen.
Vi er mange, der skal stå sammen for at finde varige løsninger.
Så har jeg en vedtagelsesteksten på vegne af Socialdemokratiet, Venstre og Moderaterne og muligvis flere; det er i den her tid vanskeligt at få kommunikeret om de mange vedtagelsestekster.
Teksten lyder: Forslag til vedtagelse
»Folketinget opfordrer regeringen til, bilateralt samt gennem EU og FN, fortsat at arbejde for, at Israel overholder folkeretten og afværger den humanitære katastrofe i Gaza.
Tak for ordet.